རྫོང་ཆེན་བཞི་ལས་ཤ་བ་རི་རྫོང་ངོ་སྤྲོད་མདོར་བསྡུས།

ཤ་བ་རི་རྫོང་ནི་ཟི་ལིང་ཤར་ཕྱོགས་ཕིན་ཨེན་རྫོང་གི་ནུབ་ཏུ་ལེ་བར28ཀྱི་སར་རྒྱབ་རི་བྲག་ལ་བརྟེན་ཅིང་། མདུན་རི་དང་ལུང་ཐང་ནགས་ཀྱིས་ཁེངས་པ་ཆུ་ཕྲན་བསིལ་མ་ལྷུང་ལྷུང་དུ་འབབ་པའི་ཡུལ་ལྗོངས་ཕུན་སུམ་ཚོགས་པ་ཞིག་ཡིན།
       
གནའ་སྔ་མོར་ཡུལ་ལྗོངས་ཕུན་སུམ་ཚོགས་པ་འདི་ནི་ཤ་བས་རྩེད་འཇོར་རོལ་བའི་གནས་དབེན་པ་ཞིག་ཡིན་པས་ཤ་རྫོང་ཞེས་པའི་མིང་དུ་བཏགས་སྐད། དེ་ཡང་ཀརྨ་སྐུ་ཕྲེང་བཞི་པ་རོལ་བའི་རྡོ་རྗེ1340ལོ་ནས1383ལོའི་བར་ཡོན་རྒྱལ་རབས་བཅུ་བ་ཐོ་ཀན་ཐེ་མུར་གྱིས་གདན་དྲངས་པ་ལྟར་རྒྱ་ནང་དུ་ཕེབས་དུས་ཤ་རྫོང་རི་ཁྲོད་དུ་བཞུགས་མྱོང་བ་མ་ཟད། བྱ་ཁྱུང་དགོན་པ་འདེབས་པ་པོ་ཤར་ཕྱོགས་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་དང་འདུལ་བ་ཆོས་རྗེ་འོད་ཟེར་རྒྱ་མཚོ་རྣམས་གནས་འདིར་ཡུན་རིང་དུ་བཞུགས་ཤིང་སྒོམ་སྒྲུབ་མཛད། གྲུབ་ཆེན་གནམ་སྔོན་རབ་འབྱམས་པས་ཀརྨ་པའི་སྐུ་གདུང་མཆོད་རྟེན་དང་གཙུག་ལག་ཁང་བཞེངས།

           
དེ་རྗེས་ཧན་སྟག་ལུང་སྐུ་སྐྱེས་སྒྲུབ་སྡེ་གསར་དུ་བཙུགས། ལྔ་བ་ཆེན་མོར་ཞུས་ཏེ་མགོན་ཆོས་གཉིས་ལ་གཉེར་གཏད་དང་མཚན་དགའ་ལྡན་སྐྱེད་ཚལ་དུ་བསྩལ་བར་བཤད། སྐུ་འབུམ་མཁན་པོ་སྟག་འཚེར་སྐུ་ཕྲེང་དང་པོ་བློ་བཟང་རྡོ་རྗེས་འདུ་ཁང་གསར་བཞེངས་མཛད། སྐུ་ཕྲེང་གཉིས་པ་སྟག་འཚེར་དཔོན་སློབ་ཡེ་ཤེས་སྐལ་བཟང་གིས་གཞི་བཟུང་སྟེ་ཐུབ་དབང་དང་། བྱམས་མགོན་མི་འཁྲུགས་པའི་སྐུ་བརྙན་བཞེངས། སྐུ་ཕྲེང་གསུམ་པ་སྟག་འཚེར་མཁན་སྤྲུལ་བློ་བཟང་མཁས་གྲུབ་ཉི་མས་སླར་ཡང་འདུ་ཁང་གསར་བཞེངས་གནང་། 
       
དེ་བས་སྟག་འཚེར་རིན་པོ་ཆེ་ནི་ཤ་རྫོང་རི་ཁྲོད་དགོན་པའི་དགོན་བདག་ཡིན། ཤ་རྫོང་རི་ཁྲོད་ཆེས་དར་བའི་དུས་སུ་གྲྭ་བ40དང་། ལྷ་ཁང་། འདུ་ཁང་། གྲྭ་ཤག་སོགས་གྱན400ཙམ་དང་། དགོན་པའི་རྒྱབ་རིའི་སྟེང་བང་རིམ་ལྟར་བརྩེགས་པ་ཆེས་མཐོ་ཤས་སུ་སྣང་། 1985ལོར་ཆོས་སྒོ་ཕྱེས་ཏེ་ད་ལྟ་དགོན་པའི་འདུ་ཁང་བཞེངས།